TRUE ขายบิ๊กล็อต DIF กระดานไทย-เทศ 300 ล้านหน่วย มูลค่า 4 พันลบ.
TRUE ขายบิ๊กล็อต DIF กระดานไทย-เทศ รวม 300 ล้านหน่วย มูลค่า 3.99 พันลบ. ราคาเฉลี่ย 13.30 บ. ซึ่งต่ำกว่าราคาในกระดานซื้อขาย
TRUE ขายบิ๊กล็อต DIF กระดานไทย-เทศ รวม 300 ล้านหน่วย มูลค่า 3.99 พันลบ.
1 มิ.ย. 2565

ผู้สื่อข่าวรายงานว่า ในวันนี้ (1 มิ.ย.2565) มีรายการสรุปซื้อขายกระดานรายใหญ่ (Big lot) ภาคเช้าของกองทุนรวมโครงสร้างพื้นฐานโทรคมนาคม ดิจิทัล หรือ DIF จำนวน 12 รายการ ปริมาณ 119,120,000 หน่วย มูลค่ารวม 1.58 พันล้านบาท ราคาเฉลี่ย 13.30 บาทต่อหน่วย
รวมทั้งกองทุนรวมโครงสร้างพื้นฐานโทรคมนาคม ดิจิทัล หรือ DIF-F บนกระดานซื้อขายต่างชาติ จำนวน 2 รายการ ปริมาณ 180,880,000 หน่วย มูลค่ารวม 2.41 พันล้านบาท ราคาเฉลี่ย 13.30 บาทต่อหน่วย
ดังนั้นเช้าวันนี้จึงมีรายการ Big Lot ของ DIF รวมทั้งสิ้น 300 ล้านหน่วย หรือคิดเป็น 2.82% ของจำนวนหน่วยลงทุนทั้งหมดในกองทุน และคิดเป็นมูลค่ารวม 3.99 พันล้านบาท
ขณะที่ช่วงเช้าวันนี้ บริษัท ทรู คอร์ปอเรชั่น จำกัด (มหาชน) หรือ TRUE แจ้งผ่านตลาดหลักทรัพย์แห่งประเทศไทย (ตลท.) ว่า วันที่ 1 มิถุนายน 2565 บริษัทฯ ได้ขายหน่วยลงทุนในกองทุนรวมโครงสร้างพื้นฐานโทรคมนาคม ดิจิทัล (DIF) จำนวน 300 ล้านหน่วยให้แก่นักลงทุน โดยที่มาของการกำหนดราคาจำหน่ายหน่วยลงทุนนั้นได้พิจารณาจากการสำรวจความต้องการซื้อหลักทรัพย์ของนักลงทุน (book building)
โดยการขายหน่วยลงทุนดังกล่าวคิดเป็นสัดส่วนประมาณ 2.82% ของจำนวนหน่วยลงทุนทั้งหมดในกองทุน โดยหลังจากการขายหน่วยลงทุนแล้ว กลุ่มบริษัทฯ จะถือหน่วยลงทุนในสัดส่วน ประมาณ 20.56% ของจำนวนหน่วยลงทุนทั้งหมดในกองทุน
โดยราคา DIF ณ เวลา 10:21 น. อยู่ที่ 13.60 บาท ลบ 0.40 บาท หรือ 2.86% สูงสุดที่ 13.70 บาท ต่ำสุดที่ 13.20 บาท ด้วยมูลค่าซื้อขาย 2.97 พันล้านบาท ส่วน DIF-F ราคาอยู่ที่ระดับ 13.60 บาท ลบ 0.40 บาท หรือ 2.86% สูงสุดที่ 14.00 บาท ต่ำสุดที่ 13.50 บาท มูลค่าซื้อขาย 2.41 พันล้านบาท